**Likumprojekta "Grozījumi Valsts aizsardzības mācības un Jaunsardzes likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" 5.1 punktu kopsavilkums nav aizpildāms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekta izstrāde ir Aizsardzības ministrijas iniciatīva. Ministru kabineta noteikumu projekta "Drošības noteikumi Jaunsardzes centra organizētajās nodarbībās un pasākumos" saskaņošanas laikā tika konstatēts, ka šobrīd Valsts aizsardzības mācības un Jaunsardzes likumā (turpmāk –likums) ietvertais deleģējums Ministru kabinetam neaptver visas Jaunsardzes centra organizētās nodarbības un pasākumus, kam nepieciešams noteikt drošības noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsardzība ministrija sagatavoja un izsludināja Valsts sekretāru sanāksmē Ministru kabineta noteikumu projektu "Drošības noteikumi Jaunsardzes centra organizētajās nodarbībās un pasākumos" (VSS – 205). Šī noteikumu projekta saskaņošanas gaitā tika konstatēts, ka šobrīd likumā ietvertais deleģējums Ministru kabinetam neaptver visas Jaunsardzes centra organizētās nodarbības un pasākumus, kam nepieciešams noteikt drošības noteikumus. Valsts aizsardzības mācības un Jaunsardzes likuma 19. pants deleģē Ministru kabinetam izdot noteikumus par drošības nodrošināšanu Jaunsardzes nodarbībās un pasākumos, tomēr Aizsardzības ministrijas ieskatā analoģiski drošības pasākumi būtu jāparedz arī valsts aizsardzības mācībai. Saskaņošanas sanāksmē par "Drošības noteikumiem Jaunsardzes centra organizētajās nodarbībās un pasākumos" ierosinājumu izdarīt grozījumu likumā noteiktajā deleģējumā atbalstīja arī citu ministriju pārstāvji, kas uz deleģējuma ierobežojumu bija norādījuši atzinumos.Lai nodrošinātu bērnu un jauniešu drošību ne tikai Jaunsardzes nodarbībās un pasākumos, bet arī valsts aizsardzības mācības nodarbībās, likuma normas jāprecizē, paredzot svītrot likuma 19. pantu un papildinot likumu ar deleģējumu Ministru kabinetam noteikt kārtību, kādā nodrošināma drošība Jaunsardzes centra organizētajās nodarbībās un pasākumos.Papildus ierosināts precizēt likumā noteiktās jaunsargu instruktoru izglītības un profesionālās kvalifikācijas prasības. Ņemot vērā, ka jaunsargu instruktoriem, kuri īsteno jaunsargu interešu izglītības programmu, turpmāk būs jāiegūst augstākā izglītība un pedagoga profesionālā kvalifikācija, svītrojama likuma 12. panta otrās daļas 1.punktā noteiktā prasība vēl papildus apgūt profesionālās kompetences pilnveides programmu pedagoģijā. Šāda prasība būtu bijusi aktuāla, ja likumprojektu likumdevējs būtu atbalstījis tā sākotnēji ierosinātajā redakcijā, kas neizvirzīja prasību pēc augstākās izglītības un pedagoga kvalifikācijas, tomēr Saeima atbalstīja Aizsardzības ministrijas priekšlikumu, ka visiem jaunsargu instruktoriem jābūt augstākajai izglītībai un pedagoga kvalifikācijai. Ierosināts precizēt arī 6. un 12. pantā paredzēto prasību, ka jaunsargu instruktoram jābūt profesionālā dienesta karavīram, zemessargam vai rezerves karavīram, papildinot šo personu loku ar Iekšlietu ministrijas sistēmas iestādēs dienošajiem un personām, kuras pilda dienestu pašvaldības policijā. Praksē ir gadījumi, kad jaunsargu instruktoru pienākumus amatu savienošanas kārtībā veic šādas personas. Tā kā ne Iekšlietu ministrijas sistēmas iestādēs dienošie, nedz personas, kuras pilda dienestu pašvaldības policijā, nevar iestāties Zemessardzē, ja netiks veikts ierosinātais grozījums, pēc 2022. gada 1. septembra šīs personas vairs nevarēs kļūt par jaunsargu instruktoriem. Gadījumos, kad par jaunsargu instruktoru amatu savietošanas kārtībā kļūs Latvijas pilsonis, kurš pilda dienestu Iekšlietu ministrijas sistēmas iestādē vai pašvaldības policijā, viņš ar jaunsardzes centru noslēgs darba līgumu un uz viņiem būs saistoši minētie aizsardzības ministra izdotie iekšējie normatīvie akti. Darba līgumu ar Jaunsardzes centru slēdz arī zemessargi un rezerves karavīri, kā arī daļa profesionālā dienesta karavīru, kuri jaunsargu instruktoru pienākumus pilda, savienojot amata pienākumus ar dienesta izpildi.Prasības jaunsargu instruktoriem ir noteiktas likumā un attiecīgi – amata kandidātiem iepriekš jau zināmas. Papildu informācija par nepieciešamību atbilst noteiktām veselības un fiziskās sagatavotības prasībām tiks iekļauta arī darba sludinājumā. Noteikts, ka personas, kuras pilda dienestu Iekšlietu ministrijas sistēmas iestādēs vai pašvaldības policijā, jaunsargu instruktoru amatu varēs pildīt līdz 60 gadu vecumam (kas ir kareivjiem, instruktoriem un virsniekiem, izņemto augstākos virsniekus, Nacionālo bruņoto spēku rezervē noteiktais maksimālais vecums). Gadījumā, ka persona atbildīs visām amatam noteiktajām prasībām, Jaunsardzes centra direktors, ņemot vērā amata pienākumu izpildes nepieciešamību, varēs pagarināt termiņu, līdz kuram jaunsargu instruktors ieņem amatu. Aizsardzības ministrija rosina atteikties arī no vecuma ierobežojama jaunsargu instruktoriem, saglabājot prasību, ka personai jāatbilst aizsardzības ministra noteiktajām veselības un fiziskās sagatavotības prasībām.Papildus, ņemot vērā praktiskos apsvērumus, paredzēts precizēt likuma 7. panta trešo daļu, kas šobrīd paredz, ka Jaunsardzes centrs tajās dienās, kad valsts aizsardzības mācībā paredzētas lauka nodarbības, nodrošina izglītojamo ēdināšanu. Īstenojot valsts aizsardzības mācības pilotprojektu, Jaunsardzes centrs pārliecinājās, ka visās tajās mācību dienās, kad paredzētas lauka nodarbības, varēja tikt nodrošināta izglītojamo atgriešanās izglītības iestādē noteiktajā pusdienu pārtraukumā, lai izglītojamie varētu paēst pusdienas tāpat kā jebkurā citā mācību dienā (atbilstoši izglītojamā ierastajai praksei – izglītības iestādes ēdnīcā vai ēdot līdzpaņemtu ēdienu). Attiecīgi nav bijusi nepieciešamība izglītojamiem nodrošināt, piemēram, sausās uzturdevas. Likuma 7.panta trešajā daļā vārds "nodrošina" aizstājams ar vārdiem "var nodrošināt", jo šāda nepieciešamība varētu rasties tikai atsevišķos izņēmuma gadījumos.  |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija un Jaunsardzes centrs. |
| 4. | Cita informācija | Likumprojekta izpildi Aizsardzības ministrija nodrošinās tai piešķirto budžeta līdzekļu ietvaros. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē jaunsargus (šobrīd ~8000 bērni un jaunieši) un bērnus un jauniešus, kas iegūst vidējo izglītību, kā arī jaunsargu instruktorus  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts paredz deleģējumu Ministru kabinetam noteikt kārtību, kādā nodrošināma drošība Jaunsardzes centra organizētajās nodarbībās un pasākumos. |
| 2. | Atbildīgā institūcija | Par normatīvā akta izstrādi atbildīga ir Aizsardzības ministrija un Jaunsardzes centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties Ministru kabineta noteikumu projekta "Drošības noteikumi Jaunsardzes centra organizētajās nodarbībās un pasākumos" izstrādē. Noteikumu projekts bija publicēts Aizsardzības ministrijas tīmekļvietnē sadaļā “Nozares politika”. Priekšlikumi par šo projektu netika saņemti.Ņemot vērā to, ka likumprojekts tiek virzīts steidzamības kārtībā, papildu sabiedrības iesaiste likumprojekta izstrādē netika organizēta. |
| 3. | Sabiedrības līdzdalības rezultāti | Likumprojekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Jaunsardzes centrs.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Ministru prezidenta biedra,

aizsardzības ministra vietā –

vides aizsardzības un

reģionālās attīstības ministrs A. T. Plešs

v\_sk. = 1080